'Tree dringend op teen BLF-leier' | Netwerk24
Deur Isabel Venter 02 April 2019 15:46
Die haatspraak deur die leier van die Black First Land First- (BLF) party moet dringend aandag kry, sê Louis Meintjes, president van TLU SA.
Meintjes het Dinsdag verwys na vroeëre uitlatings van Andile Mngxitama, BLF-leier, waarin hy sy volgelinge aangehits het om wit mense te vermoor.
“Die saak kan nie net so gelos word nie,” sê Meintjes.
TLU SA het Dinsdag ’n memorandum aan die nasionale vervolgingsgesag (NVG) oorhandig by sy hoofkantoor in Pretoria.
Die organisasie vra die NVG moet dringend sê of hy Mngxitama gaan vervolg of nie.
Dit volg nadat TLU SA op 11 Desember verlede jaar ’n klag van haatspraak teen Mngxitama by die polisie ingedien het.
Mngxitama het die vorige dag in Potchefstroom, Noordwes, op ’n openbare byeenkoms voor ’n groot skare sy volgelinge aangemoedig om vyf wit mense dood te maak vir elke swart mens wat doodgemaak word.
Mngxitama het ook verder gedreig dat hy wit kinders, vroue en “alles wat in ons pad kom” sal doodmaak.
Meintjes sê die NVG het nie ag geslaan op enige van TLU SA se vorige skrywes oor die aangeleentheid nie.
“Ons soek uitsluitsel oor of Mngxitama wel vervolg gaan word,” sê Meintjes.
Die NVG het Dinsdag belowe om binne sewe dae op TLU SA se oproep te reageer.
Volgens Meintjes sal TLU SA dit oorweeg om Mngxitama privaat te vervolg indien die NVG daarteen besluit.
“Ons sal teen volgende week weet wat die NVG besluit het,” sê Meintjes.
Meer oor: Louis Meintjes | Potchefstroom | Politiek | Tlu Sa | Haatspraak | Rassisme
BLF dreig oor VF Plus hom wil stuit